“Bog'chalarga bolalarni 2 yoshdan qabul qilish niyatim bor” — Shavkat Mirziyoev

Shavkat Mirziyoev 23 fevral kuni Qoraqalpog'istonning Mo'ynoq tumaniga tashrif buyurib, u yerda faollar bilan suhbat davomida bog'chalarga bolalarni 2 yoshdan qabul qilish bo'yicha niyati borligini ma'lum qildi. Bu haqda Maktabgacha ta'lim vazirligi axborot xizmati xabar bermoqda.
Ta'kidlanishicha, suhbat davomida Hakim ota ovulidan tashrif buyurgan maktabgacha ta'lim sohasi vakili Baxtigul Kitaybekova bog'chalarga bolalarni 2 yoshdan qabul qilish bo'yicha davlat rahbariga murojaat qilgan.
“Bog'chalarga bolalarni 2 yoshdan qabul qilish bo'yicha mening ham niyatim bor. Ammo hali ozroq vaqt bor. Iqtisodiyotimizni salgina mustahkamlab olaylik, keyin bu ishni amalga oshiramiz. Agar hozir faqat Qoraqalpog'iston uchun buni yo'lga qo'ysak, boshqa hududlarga nisbatan to'g'ri bo'lmaydi”, — deb javob bergan davlat rahbari.
Avvalroq Shavkat Mirziyoev Qoraqalpog'istonga borgani xabar qilingandi. Davlat rahbari tashrif davomida tibbiyot xodimlari Toshkentdan Qoraqalpog'istonga kelib ishlasa, 100 foiz ustama to'lanishi haqida gapirgan. Bundan tashqari, Toshkent–Mo'ynoq–Nukus yo'nalishida aviaqatnov yo'lga qo'yilishi ma'lum qilingan.